徐紹吉

徐紹吉  ， 四川保寧守禦所軍籍湖廣平江縣人 。 明朝政治人物 。 萬曆十年 （ 1582年 ） 壬午科四川鄉試舉人 ， 二十三年 （ 1595年 ） 登乙未科進士 ， 初授行人 ， 三十年主晉府河東王朱慎鍵喪事 ， 擢戶科給事中 ， 升工科右給事中 ， 上言織造內監呂貴之罪 。 四十四年十一月 ， 升爲吏科左給事中 ， 署該科印務 ， 再升吏科都給事中 。 四十五年四月 ， 升太常寺少卿 。 四十八年二月 ， 升爲都察院右僉都御史提督鴈門等關兼巡撫山西地方 。 天啓二年六月 ， 山西巡撫徐紹吉屢以病請 ， 部復 ， 許之 。 五年四月 ， 起升原任山西巡撫徐紹吉爲戶部左侍郎 。 六年閏六月 ， 福建道御史李燦然疏參戶部侍郎徐紹吉 、 職方郎中鄭履祥竄入馮銓之幕 ， 甘心依附 ， 無非以銓能侵票擬之權 ， 擅翻天之手 ， 如吳殿邦橫參巡方之公祖 ， 則不難逐陳保泰以快其私 ， 亓詩教欲鋤異己之正人 ， 則不難驅李徵儀 、 蔡國用以勸其駕 。 今冰山潰矣 ， 紹吉等淟涊就列 ， 能無愧於心哉 。 得旨 ： 徐紹吉患得熱中 ， 投身去輔 ， 營謀要地 ， 盡喪生平 ， 著冠帶閒住 。 鄭履祥夙附權門 ， 今誇入幕 ， 驅除同輩 ， 綰符職方 ； 吳殿邦多事居鄉 ， 橫參公祖 ， 立逐豸繡 ， 以快己私 ， 都著削籍爲民 ， 當差仍追奪誥命 。 崇禎元年三月 ， 以戶部左侍郎管右侍郎事督理京省錢法 ， 尋以魏忠賢黨引退閒住 。 子徐永周 ， 字公穆 ， 爲諸生有時譽 ， 喜賓客 ， 慷慨論天下事 ， 屢困場屋 。 既而貢入國學 ， 適福王冊立 ， 獻詩一千韻 ， 詔爲翰林院孔目 ， 後不知所終 。 徐永周妻王氏 ， 賊將李定國見其色美 ， 欲納之 ， 氏不從 ， 乃先殺其僕婦 ， 次殺其姑 ， 以脅之 。 氏罵不絕口 ， 遂遇害 。 徐妻劉氏 ， 亦徐紹吉之子婦 ， 夫受張獻忠僞官 ， 移家赴任 ， 氏於舟中大呼 ： 我乃劉御史少屏公孫女 ， 嘉祥縣知縣玉房公女 ， 我不忍污祖父清白之名 。 語畢 ， 投江死 。